داؤد بن دینار

داؤدبن دینار  تابعین میں سے ایک ہیں۔آپ نے 139ھ میں وفات پائی۔
 نام ونسب 
داؤد نام، ابوبکر کنیت، طہمان القسیری کے غلام تھے۔اصل وطن سرخس تھا، لیکن بصرہ میں سکونت اختیار کر لی تھی۔

 فضل وکمال 
داؤد کا پیشہ خیاطی تھا۔ (تہذیب التہذیب:3/204) لیکن یہ پیشہ انھیں تحصیل علم اور کسبِ کمال سے نہ روک سکا، انھوں نے خیاطی کے ساتھ ساتھ قرآن، حدیث اور فقہ میں اتنا کمال حاصل کر لیا کہ حافظ ذہبی انھیں امام حافظ اور مفتی لکھتے ہیں۔
(تذکرہ الحفاظ:1/131)

 تعلیم قرآن 
قرآن کے ساتھ انھیں خاص شغف تھا، اس شغف کا باعث ایک خاص واقعہ ہوا جو خود انہی کی زبان میں یہ ہے کہ میں ایک مرتبہ طاعون میں مبتلا ہوا، بیہوشی کی حالت میں مجھے نظر آیا کہ میرے پاس دو آدمی آئے ہیں، ان میں سے ایک نے میری زبان کی جڑ کو اور دوسرے نے میرے تلوے کو دبا کر ایک نے دوسرے سے پوچھا کیا چیز معلوم ہوتی ہے۔ دوسرے نے جواب دیا تسبیح تکبیر اور کچھ مسجد کی طرف چلنا اور تھوڑی سی قرآن کی قرأت، میں نے اس وقت تک قرآن حاصل نہ کیا تھا بیماری سے اٹھنے کے بعد ہمہ تن تعلیم قرآن کی طرف متوجہ ہو گیا اور اس کو حاصل کر لیا۔
(ابن سعد، ج 7،ق2،ص20)

 حدیث 
حدیث کے وہ ممتاز حفاظ میں تھے، علامہ ابن سعد لکھتے ہیں کان ثقۃ کثیر الحدیث (ایضاً) حافظ ذہبی امام حافظ اور ثبت لکھتے ہیں (تذکرۃ الحفاظ :1/131) حدیث میں انھوں نے ابو العالیہ، سعید بن مسیب، ابو عثمان نہدی، شعبی، عکرمہ، عززہ بن عبد الرحمن، محمد بن سیرین، ابوزبیر، مکحول شامی وغیرہ سے سماع کیا تھا اور شعبہ، ثوری، مسلمہ بن علقمہ، ابن جریح، حماد، وہیب بن خامہ عبد الوارث ابن سعید، عبد الاعلی ابن الاعلی، یحییٰ قطان، یزید بن زریع اور یزید بن ہارون وغیرہ ان کے زمرہ تلامذہ میں تھے۔
(تہذیب التذہیب:3/204)

ان کی مرویات کی تعداد دو سو تک پہنچتی ہے (تہذیب الکمال:111) کیفیت کے اعتبار سے ان کی مرویات کے متعلق ائمہ فن کی یہ رائے تھی، امام احمد بن حنبل فرماتے تھے کہ وہ ثقہ ہیں ایک مرتبہ کسی نے داؤد کے بارے میں آپ سے پوچھا آپ نے فرمایا داؤد جیسے شخص کے متعلق بھی پوچھنے کی ضرورت ہے ؟(تہذیب التہذیب:3/204) ابن حبان لکھتے ہیں کہ وہ متقنین فی الروایہ میں تھے
(ایضاً) عجلی کہتے ہیں کہ وہ ثقہ، جید الاسناد اور رفیع تھے (ایضاً) ان کی روایات صحاح کی تمام کتابوں میں ہیں۔

 فقہ 
ان کے تفقہ کے لیے یہ سند کافی ہے کہ بصرہ جیسے علمی مرکز کے مفتی تھے۔
(تذکرہ الحفاظ:1/131)

 قوت استدلال 
اس علم کے ساتھ اُن کا دماغ نہایت عقلی تھا قوتِ استدلال ایسی زبردست تھی کہ بڑے سے بڑے معترضین کو دو جملوں میں خاموش کردیتے تھے، ایک مرتبہ شام گئے، وہاں غیلان قدری سے ملاقات ہوئی، اس نے کہا میں آپ سے چند مسائل پوچھنا چاہتا ہوں، آپ نے جواب دیا تم پچاس مسائل پوچھ سکتے ہو، لیکن مجھے دوسوالوں کی اجازت دو، غیلان نے کہا، فرمائیے آپ نے سوال کیا، خدا نے انسان کو سب سے افضل کون سی شے عطا کی ہے؟غیلان نے کہا عقل، فرمایا اچھا بتاؤ عقل اختیاری شے ہے جس کا دل چاہے لے اورجس کا دل چاہے نہ لے یا خدا کی جانب سے تقسیم ہوتی ہے غیلان ان چند جملوں کو سن کر خاموشی سے چلا گیا، اورکوئییی جواب نہ دے سکا، اس وقت داؤد نے کہا عقل ہی کی طرح خدا نے ایمان و مذہب ہر شے تقسیم فرمائی ہے، خدا ہی کی قوت اصل ہے (تذکرۃ الحفاظ:1/131) اورجب تمام امور خدا کی طرف سے ہوئے تو پھر قدر کہا ں رہ گیا۔

 عمل 
اس علم کے ساتھ داؤد نے عمل کی دولت سے بھی وافر حصہ پایا تھا، حافظ ذہبی لکھتے ہیں کہ وہ راس فی العلم والعمل تھے (ایضاً) حافظ ابن حجر لکھتے ہیں کہ وہ صالح آدمی تھے (تہذیب التہذیب:3/204) راستہ چلتے بھی خدا کا ذکر جاری رہتا تھا (تذکرہ الحفاظ :1/132) چالیس سال تک مسلسل روزے رکھے اور لوگوں کو خبر تک نہ ہونے پائی، صبح کو گھر سے کھانا لے کر دکان چلے جاتے تھے اورراستہ میں اس کو خیرات کردیتے تھے اورشام کو گھر واپس ہوکر افطار کرتے تھے۔
(ایضا:132)

 وفات 
139ھ میں حج سے واپسی میں راستہ میں وفات پائی۔

 حوالہ جات